和黄介夫憶竹
作者：蔡襄
朝代：宋

paragraphs: 君家有美竹，繞廬千百個。
種時意慮深，別後年華過。
顔色日益新，根本久已播。
石間鳴溜去，烟外哀禽和。
子特何依因，茲焉辜嘯卧。
慈親齒髮暮，學宦非敢惰。
風雲乖會遇，羽翼頓摧挫。
遺經極精究，收功若計課。
懷策遊鉅公，鯁語幾喙唾。
忍腹大窮歸，離魂費招些。
予嘗欲論薦，身微蟻在磨。
藉令或指擿，聲名屢自墮。
吾師天下賢，黠羌久未破。
屈禮致豪英，雋材多將佐。
古來死恩士，乃是翳桑餓。
況子挾所能，何門不驚坐。
丈夫感氣義，豈肯類市貨。
行矣勿棲遲，曷日祖車軑。
憶竹夙有尚，直節無染涴。
勉哉困益堅，持之以爲賀。